ตลท.แต่งตั้ง 3 ผู้บริหารระดับสูง มีผล 1 ก.ค. 65
ตลท.ตั้ง 3 ผู้บริหารระดับสูง ดัน “รองรักษ์ พนาปวุฒิกุล” นั่งรองผู้จัดการ หัวหน้าสายงานกฎหมาย มีผล 1 ก.ค. 65
ตลท.ตั้ง 3 ผู้บริหารระดับสูง ดัน “รองรักษ์ พนาปวุฒิกุล” นั่งรองผู้จัดการ หัวหน้าสายงานกฎหมาย มีผล 1 ก.ค. 65
29 มิ.ย. 2565

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ที่ประชุมคณะกรรมการตลาดหลักทรัพย์ฯ เมื่อวันที่ 22 มิถุนายน 2565 มีมติแต่งตั้ง นายรองรักษ์ พนาปวุฒิกุล เป็นรองผู้จัดการ หัวหน้าสายงานกฎหมาย และดูแลกลุ่มงานเลขานุการองค์กรและกำกับองค์กร รวมทั้งฝ่ายบริหารกิจกรรมเพื่อสังคม โดยมีผลตั้งแต่วันที่ 1 กรกฎาคม 2565 เป็นต้นไป เพื่อให้การดำเนินงานของตลาดหลักทรัพย์ฯ เป็นไปอย่างต่อเนื่องและมีประสิทธิภาพ รองรับการดำเนินธุรกิจภายใต้สภาวะแวดล้อมที่เปลี่ยนแปลงไปอย่างรวดเร็ว ควบคู่ไปกับการดำเนินธุรกิจอย่างยั่งยืน โดยเชื่อมั่นว่าจะมีส่วนช่วยขับเคลื่อนการเติบโตของตลาดทุนให้เป็นไปอย่างมั่นคงทั้งในเชิงปริมาณและคุณภาพ เพื่อสร้างประโยชน์ต่อผู้เกี่ยวข้องทุกภาคส่วน
สำหรับ นายรองรักษ์ ร่วมงานกับตลาดหลักทรัพย์ฯ ตั้งแต่ปี 2561 โดยเป็นผู้มีความรู้และประสบการณ์ด้านธุรกิจตลาดทุนเป็นระยะเวลานาน โดยเฉพาะอย่างยิ่งการให้คำแนะนำและคำปรึกษาทางกฎหมายเกี่ยวกับการประกอบธุรกิจในตลาดทุน และมีความเชี่ยวชาญในกฎหมายต่าง ๆ ที่เกี่ยวเนื่องกับตลาดทุน
อีกทั้ง นายรองรักษ์ ยังมีประสบการณ์ในธุรกิจที่หลากหลาย ทั้งธุรกิจการเงิน ประกันชีวิต ธนาคารพาณิชย์ ธุรกิจหลักทรัพย์ รวมถึงเคยเป็นที่ปรึกษากฎหมายในสำนักงานกฎหมายชั้นนำระหว่างประเทศ
ทั้งนี้ นายรองรักษ์ จบการศึกษาระดับปริญญาตรีด้านวิศวกรรมศาสตร์ สาขาวิศวกรรมระบบควบคุม (เกียรตินิยมอันดับ 2) จากสถาบันเทคโนโลยีพระจอมเกล้าเจ้าคุณทหารลาดกระบัง และปริญญาตรีด้านนิติศาสตร์ จากมหาวิทยาลัยธรรมศาสตร์ รวมทั้งได้สำเร็จการศึกษาระดับปริญญาโทด้านบริหารธุรกิจ สาขาการเงินและธุรกิจระหว่างประเทศ จากจุฬาลงกรณ์มหาวิทยาลัย และปริญญาโทด้านนิติศาสตร์ สาขากฎหมายธุรกิจ (เกียรตินิยม) จาก Northwestern University สหรัฐอเมริกา
นอกจากนี้ ตลาดหลักทรัพย์ฯ ยังได้แต่งตั้งผู้ช่วยผู้จัดการ เพื่อรองรับการขยายธุรกิจและการออกผลิตภัณฑ์ใหม่ ควบคู่ไปกับการกำกับดูแลที่มีประสิทธิภาพ โดยมีผลตั้งแต่วันที่ 1 กรกฎาคม 2565 ดังนี้
1.นายจักรพันธ์ ติระศิริชัย เป็นผู้ช่วยผู้จัดการ หัวหน้ากลุ่มงานพัฒนาผลิตภัณฑ์ สายงานการตลาด ดูแลงานฝ่ายพัฒนาผลิตภัณฑ์–ตราสารทุน และฝ่ายพัฒนาผลิตภัณฑ์–อนุพันธ์
โดย นายจักรพันธ์ ได้ร่วมงานกับตลาดหลักทรัพย์ฯ ตั้งแต่ปี 2557 โดยมีประสบการณ์หลากหลายด้าน อาทิ การบริหารงานพัฒนาสินค้าและบริการในตลาดสัญญาซื้อขายล่วงหน้า (TFEX) รวมทั้งมีส่วนสำคัญในการผลักดันนโยบายเพื่อพัฒนาสินค้าและบริการใน TFEX นายจักรพันธ์จบการศึกษาระดับปริญญาตรีด้านวิศวกรรมอุตสาหการ จากจุฬาลงกรณ์มหาวิทยาลัย ปริญญาโทด้านวิศวกรรมอุตสาหการ จาก University of Wisconsin-Madison สหรัฐอเมริกา และปริญญาเอกด้านการจัดการทางวิศวกรรม จาก University of Missouri–Rolla สหรัฐอเมริกา
2.นางรศยุพา มิคะเสน เป็นผู้ช่วยผู้จัดการ หัวหน้ากลุ่มงานกำกับสมาชิกและการซื้อขาย สายงานกำกับตลาด ดูแลงานฝ่ายกำกับบริษัทสมาชิก ฝ่ายกำกับการซื้อขาย-Equity และฝ่ายกำกับการซื้อขาย–Derivatives นางรศยุพาได้ร่วมงานกับตลาดหลักทรัพย์ฯ ตั้งแต่ปี 2546 โดยมีประสบการณ์ในงานกำกับการซื้อขายทั้ง Equity และ Derivatives มากกว่า 15 ปี
อีกทั้งยังเคยดูแลงานด้านการกำกับบริษัทจดทะเบียนและด้านลูกค้าสัมพันธ์ รวมถึงมีส่วนสำคัญในการพัฒนาและปรับปรุงกฎเกณฑ์และแนวทางกำกับดูแล ตลอดจนการพัฒนาระบบงานเพื่อที่จะยกระดับงานด้านการกำกับและตรวจสอบการซื้อขาย นางรศยุพาจบการศึกษาระดับปริญญาตรีด้านการเงินและการธนาคาร จากจุฬาลงกรณ์มหาวิทยาลัย และปริญญาโทด้านบริหารธุรกิจ จาก University of Wales สหราชอาณาจักร